b'\n_START_ARTICLE_\nNavadna plahtica\n_START_SECTION_\nOpis\n_START_PARAGRAPH_\nJe trajna zelnata rastlina, ki zraste do 50 cm visoko in ima dolgopecljate, nagubane liste, ki so pora\xc5\xa1\xc4\x8deni z mehkimi dla\xc4\x8dicami in imajo nazob\xc4\x8dan rob. Pritli\xc4\x8dni listi so veliki in tvorijo listno rozeto, stebelni listi pa so majhni in premenjalno name\xc5\xa1\xc4\x8deni. Na vrhu stebelc so v majhna \xc4\x8de\xc5\xa1uljasta socvetja zbrani drobni rumenkasto zeleni cvetovi. Rastlina cveti od maja do septembra po vla\xc5\xbenih travnikih, ob in po listnatih gozdovih ter ob vodotokih vse do nadmorske vi\xc5\xa1ine 2500 m.\n_START_SECTION_\nZdravilne lastnosti\n_START_PARAGRAPH_\nOd zdravilnih u\xc4\x8dinkovin vsebuje navadna plahtica predvsem \xc4\x8dreslovine, gren\xc4\x8dine, taninske glikozide, smole, fitosterin, olja, lecitin, palmitinsko, stearinsko in salicilno kislino._NEWLINE_Navadna plahtica je imela v ljudskem zdravilstvu pomembno vlogo, predvsem kot pomo\xc4\x8d pri \xc5\xbeenskih te\xc5\xbeavah. Tako so njene pripravke uporabljali za laj\xc5\xa1anje belega toka, pri urejanju menstruacije in pri te\xc5\xbeavah \xc5\xbeensk v klimakteriju. Poleg tega se navadna plahtica v zeli\xc5\xa1\xc4\x8darskih knjigah 16. stoletja omenja kot najbolj\xc5\xa1e zdravilo pri ranah. Dokazano ima tudi protivnetno delovanje, kot adstringens pa ustavlja krvavitve. Poleg omenjenega se uporablja tudi proti driski V \xc4\x8dasu cvetenja se nabirajo nadzemni deli rastline ali samo njeni listi.'